Mystisk fengselsflukt nord for Stockholm
Det var i dag tidlig politiet fikk melding om at innsatt ved Storbodanstalten nord for Stockholm var savnet, melder Aftonbladet. Alarmen ved Storbodaanstalten gikk klokken 10.30 Søndag, da mannen ikke var på cellen sin. Mannen skal være dømt for grove forbrytelser og satt på sikkerhetsanstalt 2, som har det nest høyeste sikkerhetsnivået ved svenske fengsler. Han var en av 93 innsatte ved anstalten. - Mannen er født i 1987 og kommer fra Stockholmstraktene, sier Kjell Lindgren ved Stockholmspolitiet. Mystisk flukt fra cellen Ifølge Aftonbladet ble det funnet et hull i veggen på cellen til mannen, og tre hull på utsiden. Gjerdet som omgir fengselet var klippet opp. Likvel avviser fengselsvesenet (Kriminalvården) at mannen gravde seg ut av cellen. Hvordan han kom seg ut fra cellen er uklart, ifølge Sveriges radio. Kriminalvårdssjef Torbjørn Nyberg sier til SVT at fangen på en eller annen måte har slått seg ut av veggen, døren eller vinduet på cellen. Etter det skal han ha tatt seg ut gjennom et oppklippet hull i gjerdet utenfor fengselet. Det er enda ikke bekreftet om mannen fikk hjelp fra utsiden, men kriminalvårdssjefen sier at dette er en mulighet. Politiet og fengselsvesenet er sparsomme med detaljer om hvordan mannnen tok seg ut av cellen sin. Cathrine Søderberg ved fengselsvesenet sier at mannen ikke har gravd seg ut av cellen, slik flere medier meldte søndag. - Men vi kommenterer ikke hvordan han tok seg ut ettersom det er en pågående utredning. Nå får politiet ta over og lete etter mannnen, sier Søderberg til SVT. - Vi ser veldig alvorlig på dette. Vi skal nå jobbe intensivt for at dette ikke skal kunne skje igjen, sier hun. Sporene slutter ved skogholt Politihunder skal ha markert spor ved en skogsklynge like ved fengselet. Her slutter alle spor. Ifølge Aftonbladets reporter på stedet ligger det en bilvei på andre siden av skogen, og det er en mulighet at han har blitt plukket opp her i en bil. Massiv politijakt En massiv politijakt pågår nå for å få fatt på rømlingen. - Vi er på plass for å undersøke hvor han kan ha tatt veien, sier politiet til Aftonbladet. Mannen er dømt for flere grove forbrytelser, blant annet for å ha planlagt et større verditransportran. Han skal være 1.79 meter høy, være skallet og ha flere tatoveringer. Mannen er fra Stockholm-området, ifølge avisen. Rømninger fra fengsel er svært uvanlig i Sverige.
Politiet har iverksatt en stor leteaksjon etter at en mann rømte fra et fengsel utenfor Stockholm gjennom et hull i gjerdet.